കര്ഷകരുടെ പ്രതീക്ഷകള് ചവിട്ടിയരച്ച് ആനക്കൂട്ടം ഒറ്റ രാത്രി കൊണ്ട് മുപ്പതോളം തെങ്ങുകളും ഒട്ടേറെ വാഴകളും നശിപ്പിച്ചു ബോവിക്കാനം: www.kasargodvartha.com 14.08.2021 കാനത്തൂരില് ഒറ്റ രാത്രി കൊണ്ട് 30 ഓളം തെങ്ങുകളും ഒട്ടേറെ വാഴകളും തകര്ത്തെറിഞ്ഞ് ആനക്കൂട്ടം. മൂടയംവീട്ടിലെ വി മാധവന്, വി രാഘവന്, സുജാത, കയയിലെ ഇ ശ്രീധരന് നായര്, ദാമോദരന് നായര് എന്നിവരുടെ പ്രതീക്ഷകളാണ് ആനക്കൂട്ടം ചവിട്ടിയരച്ചത്. വി മാധവന്റെ തോട്ടത്തില് മാത്രം കുലച്ചത് ഉള്പെടെ 15 തെങ്ങുകളാണ് നശിപ്പിച്ചത്. വേനല്ക്കാലത്ത് ജലസേചനത്തിനുപയോഗിക്കുന്ന പൈപ് ലൈനുകളും തകര്ത്തിട്ടുണ്ട്. രാത്രി 10 മണിയോടെ ആനകള് എത്തിയെങ്കിലും വനപാലകര് പടക്കം പൊട്ടിച്ച് ഓടിക്കുകയായിരുന്നു. കുറച്ചുനേരം കാത്തു നിന്ന ശേഷം അനക്കമൊന്നും കേള്ക്കാതായതോടെ അവര് മടങ്ങി. എന്നാല് രാവിലെ ഉണര്ന്നപ്പോഴാണ് വീടുകള്ക്കരികിലെ തെങ്ങുകള് പോലും നിലംപൊത്തിക്കിടക്കുന്നത് കണ്ടത്. രാത്രി മഴയായതിനാല് ആന വന്നതും പോയതുമൊന്നും ആരും അറിഞ്ഞില്ല. അതേസമയം ആനകള് കൃഷി നശിപ്പിക്കുന്നത് തടയാന് വനംവകുപ്പ് അടിയന്തര നടപടി സ്വീകരിക്കണമെന്നും കാട്ടാനയുള്ള ഭാഗങ്ങളിലെ കൃഷിയിടങ്ങളില് വനംവകുപ്പ് രാത്രി മുഴുവന് കാവല് ഏര്പെടുത്തണമെന്നും ആനക്കാര്യം വാട്സാപ് കൂട്ടായ്മ ചെയര്മാന് സി രാമകൃഷ്ണന്, കണ്വീനര് ടി ഗോപിനാഥന് നായര് എന്നിവര് ആവശ്യപ്പെട്ടു.